Steindór Steindórsson frá Hlöðum , fyrrum skólameistari Menntaskólans á Akureyri , er látinn á Akureyri , hálftíræður að aldri . Með Steindór Steindórsson Steindór Steindórsson frá Hlöðum , fyrrum skólameistari Menntaskólans á Akureyri , er látinn á Akureyri , hálftíræður að aldri . Með honum er genginn einn af mikilhæfustu mönnum samtíðar okkar . Steindór Jónas Steindórsson fæddist að Möðruvöllum í Hörgárdal 12. ágúst 1902 en ólst upp á Hlöðum , hinum megin Hörgár , og kenndi sig lengst af við þann bæ . Móðir hans var Kristín Jónsdóttir af eyfirskum ættum , mikilhæf kona og lengi matráðskona við Möðruvallaskólann í tíð Jóns A. Hjaltalíns skólameistara . Faðir Steindórs var Jónas Steindór Jónasson frá Þrastarhóli af skagfirskum ættum , síðast verslunarmaður á Akureyri , en hann lést nokkrum mánuðum áður en Steindór fæddist . Steindór Steindórsson braust til mennta af miklum dugnaði en litlum efnum , sonur einstæðrar móður þótt hann ætti góða að . Eftir nám í einkaskóla innritaðist hann í annan bekk Gagnfræðaskólans á Akureyri , nú Menntaskólinn á Akureyri , haustið 1920 eftir inntökupróf þá um vorið . Árið 1922 lauk hann gagnfræðaprófi með miklum ágætum og settist þá í Menntaskólann í Reykjavík . Þaðan lauk hann stúdentsprófi utanskóla vorið 1925 og sigldi um haustið til Kaupmannahafnar og nam náttúrufræði . Tók hann fyrri hluta magistersprófs í grasafræði við Kaupmannahafnarháskóla 1930 en hafði þá veikst af berklum og lauk ekki lokaprófi í grein sinni en réðst kennari að Menntaskólanum á Akureyri haustið 1930 . Starfaði Steindór við skólann 42 ár , síðustu sex árin sem skólameistari . Steindór Steindórsson frá Hlöðum var engum manni líkur . Hann var hamhleypa til verka og má segja að eftir hann liggi þrjú æviverk . Í fyrsta lagi vann hann verk sem grasafræðingur sem hver vísindamaður væri sæmdur og skipa rannsóknir hans og vísindarit honum í fremstu röð íslenskra náttúrufræðinga . Þá vann hann mikið verk sem þýðandi , rithöfundur og ritstjóri og liggja eftir hann um eitt hundrað bækur og rit , þýdd og frumsamin . Síðast en ekki síst var Steindór Steindórsson svipmikill kennari og skólameistari meira en fjóra áratugi auk þess sem hann tók virkan þátt í þjóðmálum og stjórnmálum um langt skeið , sat í bæjarstjórn Akureyrar 12 ár og á Alþingi Íslendinga um hríð . Steindór var fylginn sér , harðdrægur og jafnvel óvæginn en trygglyndur , góðviljaður og vinfastur og undir hrjúfu yfirborði sló heitt hjarta . Hann var bæði margfróður og svo minnungur að af bar og hef ég engum manni kynnst minnugri honum . Steindór var hrífandi ræðumaður og skrifaði afbragðs stíl og er hann sennilega einn síðasti fulltrúi fjölfræðinga sem spruttu upp úr evrópskri fræðahyggju 19. aldar og lengi settu svip sinn á þjóðlíf Íslendinga . Haustið 1966 var Steindór settur skólameistari Menntaskólans á Akureyri í veikindaforföllum Þórarins skólameistara Björnssonar og þegar Þórarinn lést 1968 var Steindór skipaður skólameistari og gegndi því starfi til 1972 . Þessi ár voru erfið skólahaldi víða í Evrópu og skall flóðbylgja frelsisbaráttu ungs fólks harkalega á Menntaskólanum á Akureyri . Eimdi raunar lengi eftir af því flóði . Þessi ár voru Steindóri erfið . Ofan á veikindi konu hans , Kristbjargar Dúadóttur , bættist barátta nokkurra nemenda skólans sem vildu auka frelsi sitt með því að ganga á rétt annarra og kunni Steindór ekki ávallt ráð við þessu , sem varla var von . Nú , þegar litið er um öxl , aldarfjórðungi eftir þessa atburði , sýnist mér hlutur Steindórs góður og þrátt fyrir átök bera nemendur hans hlýjan hug til karlmennisins . Að leiðarlokum vil ég þakka Steindóri Steindórssyni frá Hlöðum góð viðkynni . Mér er að því mikill fengur að hafa kynnst honum sem kennara , vísindamanni og sem vini og spor hans sem skólameistari Menntaskólans á Akureyri mást ekki burt . Hann setti svip á umhverfi sitt og vann skólanum vel . Blessuð sé minning Steindórs Steindórssonar frá Hlöðum .